ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της 16ης Δεκεμβρίου 1999

για την κινητοποίηση του μέσου ευελιξίας για τη χρηματοδότηση της ανοικοδόμησης του Κοσσυφοπεδίου

(2000/C 41/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη διοργανική συμφωνία της 6ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού(1), και ιδίως την παράγραφο 24,

την πρόταση κινητοποίησης του μέσου ευελιξίας, την οποία υπέβαλε η Επιτροπή στις 10 Νοεμβρίου 1999,

Εκτιμώντας τα ακόλουθα:

(1) Το Ευρωπαϊκό Κοινοβούλιο και το Συμβούλιο, κατά τη διάρκεια της συνεδρίασης συνεννόησης η οποία πραγματοποιήθηκε στις 25 Νοεμβρίου 1999 παρουσία εκπροσώπων της Επιτροπής, αναγκάστηκαν να λάβουν υπό σημείωση το γεγονός ότι η Επιτροπή δεν ήταν ακόμη, στο στάδιο αυτό, σε θέση να παρουσιάσει αξιολόγηση έτος προς έτος, πέραν του 2000, των αναγκών για το Κοσσυφοπέδιο και γενικότερα των αναγκών για τα Βαλκάνια. Ανανεώνουν την πρόσκλησή τους προς την Επιτροπή να παρουσιάσει συγκεκριμένη πολυετή αξιολόγηση των εν λόγω αναγκών για το σύνολο της σχετικής περιόδου, συνοδευόμενη από τις αναγκαίες προτάσεις για χρηματοδότηση, συμπεριλαμβανομένης, ενδεχομένως, πρότασης αναθεώρησης των δημοσιονομικών προοπτικών. Οι προτάσεις αυτές θα διατυπωθούν πριν από την παρουσίαση του προσχεδίου προϋπολογισμού του οικονομικού έτους 2001, έτσι ώστε να δοθεί στα θεσμικά όργανα η δυνατότητα να καταλήξουν σε συμφωνία πριν από την ψηφοφορία του Συμβουλίου επί του σχεδίου του προϋπολογισμού 2001.

(2) Σε αναμονή αυτών, το Ευρωπαϊκό Κοινοβούλιο και το Συμβούλιο καθόρισαν τα μέσα που ήταν απαραίτητο να διατεθούν ενόψει της ανοικοδόμησης του Κοσσυφοπεδίου για το οικονομικό έτος 2000, σε 360 εκατ. ευρώ πιστώσεων υποχρεώσεων κατά μέγιστο.

(3) Η Επιτροπή εκτίμησε ότι θα ήταν δυνατό, προκειμένου να συνεισφέρει στην κάλυψη αυτής της ανάγκης, να μεταφέρει από τον προϋπολογισμό του 1999 πιστώσεις υποχρεώσεων ύψους 30 εκατ. ευρώ υπέρ του OBNOVA και 30 εκατ. ευρώ υπέρ της ανθρωπιστικής βοήθειας. Το Ευρωπαϊκό Κοινοβούλιο και το Συμβούλιο, επομένως, συμφώνησαν να εγγράψουν στο γενικό προϋπολογισμό των Ευρωπαϊκών Κοινοτήτων για το οικονομικό έτος 2000 για την ανοικοδόμηση του Κοσσυφοπεδίου ποσό 300 εκατ. ευρώ σε πιστώσεις υποχρεώσεων, τα 40 εκατ. εκ των οποίων θα πρέπει να εξευρεθούν με επαναδιάθεση (μεταφορές πιστώσεων) εντός της κατηγορίας 4.

(4) Για να εξασφαλιστεί η χρηματοδότηση αυτής της συμπληρωματικής ανάγκης η οποία παρουσιάστηκε μετά την υποβολή του προσχεδίου προϋπολογισμού για το οικονομικό έτος 2000, η Επιτροπή, σύμφωνα με το τέταρτο εδάφιο της παραγράφου 24 της διοργανικής συμφωνίας, της 6ης Μαΐου 1999, εξέτασε κατ'αρχάς όλες τις δυνατότητες επαναδιάθεσης των πιστώσεων της κατηγορίας 4 των δημοσιονομικών προοπτικών.

(5) Η Επιτροπή ανέφερε ότι πιστώσεις υποχρεώσεων ύψους 60 εκατ. ευρώ, που είχαν προταθεί στο προσχέδιο προϋπολογισμού του 2000 υπέρ του OBNOVA, και 20 εκατ. ευρώ, που είχαν ζητηθεί υπέρ της ανθρωπιστικής βοήθειας, θα μπορούσαν να χρησιμοποιηθούν υπέρ του Κοσσυφοπεδίου. Το Ευρωπαϊκό Κοινοβούλιο και το Συμβούλιο αποδέχτηκαν αυτή τη λύση και διαπίστωσαν ότι, ως εκ τούτου, απέμεναν προς χρηματοδότηση 220 εκατ. πιστώσεων υποχρεώσεων.

(6) Η Επιτροπή επιπλέον προσδιόρισε τις δυνατές επαναδιαθέσεις πιστώσεων εντός της κατηγορίας 4 των δημοσιονομικών προοπτικών, σε 180 εκατ. ευρώ πιστώσεων υποχρεώσεων. Το Ευρωπαϊκό Κοινοβούλιο και το Συμβούλιο, έχοντας όλως ιδιαιτέρως ως γνώμονα να μην θιγούν οι φτωχότερες χώρες και να επιτραπεί στην Ένωση να χρηματοδοτήσει τις κατά παράδοση προτεραιότητές της, συμφώνησαν να περιορίσουν τις εν λόγω επαναδιαθέσεις εντός της κατηγορίας 4 των δημοσιονομικών προοπτικών σε 150 εκατ. ευρώ πιστώσεων υποχρεώσεων σε σύγκριση με την πρώτη ανάγνωση του Κοινοβουλίου.

(7) Ύστερα από εξέταση όλων των δυνατοτήτων επαναδιάθεσης των πιστώσεων στην κατηγορία 4 των δημοσιονομικών προοπτικών, η Επιτροπή πρότεινε, μεταξύ άλλων, να υπάρξει κινητοποίηση του μέσου ευελιξίας για ποσό 60 εκατ. ευρώ.

(8) Το Ευρωπαϊκό Κοινοβούλιο και το Συμβούλιο διαπίστωσαν ότι, πράγματι, το υπόλοιπο των αναγκών δεν είναι δυνατόν να χρηματοδοτηθεί με επαναδιάθεση. Ωστόσο, επισήμαναν ότι, σε απουσία επακριβούς αξιολόγησης των αναγκών για κάθε έτος της προκειμένης περιόδου, το πρόβλημα στο παρόν στάδιο δεν τίθεται παρά μόνο για το οικονομικό έτος 2000 και αφορά μειωμένο ποσό.

(9) Το Ευρωπαϊκό Κοινοβούλιο και το Συμβούλιο, διαπιστώνοντας ότι πληρούνται οι όροι που εκτίθενται στην παράγραφο 24 της προαναφερθείσας διοργανικής συμφωνίας, αποφάσισαν κατά συνέπεια, κατόπιν κοινής συμφωνίας, σύμφωνα με τους κανόνες ψηφοφορίας που προβλέπονται στο άρθρο 273 παράγραφος 9 πέμπτο εδάφιο της συνθήκης για την ίδρυση της Ευρωπαϊκής Κοινότητας, να κινητοποιήσουν το μέσο ευελιξίας για τη χρηματοδότηση του υπολοίπου των αναγκών που δημιουργούνται λόγω της ανοικοδόμησης του Κοσσυφοπεδίου, υπόλοιπο το οποίο δεν μπορεί να καλυφθεί ούτε από μεταφορά πιστώσεων του προϋπολογισμού του 1999 ούτε από επαναδιάθεση των πιστώσεων του σχεδίου προϋπολογισμού του οικονομικού έτους 2000,

ΑΠΟΦΑΣΙΖΟΥΝ:

Άρθρο 1

Κατόπιν κοινής συμφωνίας γίνεται κινητοποίηση του μέσου ευελιξίας που προβλέπεται στην παράγραφο 24 της διοργανικής συμφωνίας, της 6ης Μαΐου 1999, σχετικά με τη δημοσιονομική πειθαρχία και τη βελτίωση της διαδικασίας προϋπολογισμού, για ποσό 200 εκατ. ευρώ.

Άρθρο 2

Το ποσό αυτό προορίζεται να καλύψει τμήμα των πιστώσεων ανάληψης υποχρεώσεων οι οποίες έχουν εγγραφεί στο κονδύλιο προϋπολογισμού Β7-5 4 6 "Βοήθεια στην ανοικοδόμηση του Κοσσυφοπεδίου" του γενικού προϋπολογισμού των Ευρωπαϊκών Κοινοτήτων για το οικονομικό έτος 2000.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων ταυτοχρόνως με τον προϋπολογισμό του 2000.

Βρυξέλλες, 16 Δεκεμβρίου 1999.

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) EE C 172 της 18.6.1999, σ. 1.

Δηλώσεις

1. Η Επιτροπή επιβεβαιώνει ότι θα προτείνει, πριν από τον Απρίλιο του 2000, πρόγραμμα βοήθειας για την περίοδο 2000-2006 για τα δυτικά Βαλκάνια, συμπεριλαμβανομένου του Κοσσυφοπεδίου, το ποσό του οποίου θα την οδηγήσει να παρουσιάσει πρόταση αναθεώρησης των δημοσιονομικών προοπτικών, συνοδευόμενη από προγραμματισμό της κατηγορίας 4.

2. Το Ευρωπαϊκό Κοινοβούλιο και το Συμβούλιο συμφωνούν ότι πρέπει να τεθεί σε εφαρμογή πρόγραμμα βοήθειας προς τα δυτικά Βαλκάνια. Διαπιστώνουν ότι, σε περίπτωση που συμφωνηθεί ποσόν που συνεπάγεται δημοσιονομική προσπάθεια σημαντικά ανώτερη αυτής που έχει ήδη προγραμματισθεί, τούτο θα συνεπάγεται υπέρβαση των σημερινών ανωτάτων ορίων της κατηγορίας 4 των δημοσιονομικών προοπτικών.

3. Το Ευρωπαϊκό Κοινοβούλιο δεσμεύεται να αφήσει περιθώριο 20 εκατ. κάτω από το ανώτατο όριο της κατηγορίας 4 και να προβεί, εάν παραστεί ανάγκη, μέσω επαναδιάθεσης, στην εγγραφή ποσού 40 εκατ. ευρώ, ιδίως ενόψει της ανοικοδόμησης του Κοσσυφοπεδίου πριν από την πρώτη ανάγνωση του Συμβουλίου επί του σχεδίου προϋπολογισμού του 2001, τούτο δε με μεταφορά πιστώσεων. Το Ευρωπαϊκό Κοινοβούλιο δεσμεύεται επίσης να μειώσει κατά 2,0 δισεκατ. ευρώ τις πιστώσεις πληρωμών ως προς την πρώτη ανάγνωσή του.